**POZIV**

**na sudjelovanje u savjetovanju s javnošću**

**o**

**Programu potpora poljoprivredi i ruralnom razvoju na području Zadarske županije za razdoblje od 2024. – 2027. godine (Program)**

Planom razvoja Zadarske županije 2021. – 2027., utvrđen je posebni cilj 15 koji se odnosi na razvoj konkurentne, otporne i održive poljoprivrede i prehrambenog sektora (navedeni cilj nalazi se u okviru razvojnog smjera 3 *Zelena i digitalna tranzicija* te strateškog cilja 9 *Samodostatnost u hrani i razvoj biogospodarstva*). Navedeno se namjerava ostvariti razvojem potporne infrastrukture za potrebe poljoprivredne proizvodnje, poticanjem uvođenja novih tehnologija i proizvodnih praksi za potrebe povećanja otpornosti, produktivnosti i održivosti poljoprivredne proizvodnje i prerade, poticanjem ulaganja u ekološku proizvodnju i zaštitu autohtonih poljoprivrednih proizvoda, sorti i pasmina te potporama organiziranju i udruživanju poljoprivrednih proizvođača u svrhu integracije poljoprivredno - prehrambene u lance vrijednosti.

Slijedom navedenog pristupilo se izradi Programa potpora poljoprivredi i ruralnom razvoju na području Zadarske županije za razdoblje od 2024. – 2027. godine.

Ciljevi koji se žele postići savjetovanjem s javnošću su upoznavanje zainteresiranih korisnika sa sadržajem Programa.

Sukladno članku 11. Zakona o pravu na pristup informacijama ("Narodne novine" broj 25/13, 85/15 i 69/22) provodi se postupak savjetovanja sa zainteresiranom javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09), stavljanjem Programa na službene web stranice Zadarske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu.

Postupak savjetovanja provest će se u razdoblju od dana 19. veljače 2024. godine do dana 20. ožujka 2024. godine.

Organizator i nositelj postupka savjetovanja je Upravni odjel za poljoprivredu, ribarstvo i EU

fondove.

Pozivamo vas na sudjelovanje u postupku Savjetovanja, a dokumentacija koja Vam je na raspolaganju je:

* Program potpora poljoprivredi i ruralnom razvoju na području Zadarske županije za razdoblje od 2024. – 2027. godine i
* Obrazac za dostavu prijedloga.